EUROOPAN KOMISSIO Bryssel 5.1.2023 COM(2023) 3 final KOMISSION KERTOMUS EUROOPAN PARLAMENTILLE JA NEUVOSTOLLE

läntisen Välimeren aluetta koskevan aloitteen täytäntöönpanosta





1.Johdanto – taustatietoja Komissio antoi huhtikuussa 2017 tiedonannon aloitteesta sinisen talouden kestävää kehittämistä varten läntisen Välimeren alueella, jäljempänä ’WestMED-strategia’ tai ’strategia’, yhdessä siihen liittyvän toimintakehyksen kanssa. Kymmenen osallistujamaata hyväksyi strategian virallisesti saman vuoden marraskuussa Napolissa järjestetyssä erityisessä ministerikokouksessa. Näihin maihin kuului viisi EU:n jäsenvaltiota (Ranska, Italia, Portugali, Espanja ja Malta) ja viisi eteläistä kumppanimaata (Algeria, Libya, Mauritania, Marokko ja Tunisia). Strategia on laadittu suoraan Välimeren unionin konferenssissa marraskuussa 2015 hyväksytyn Välimeren sinistä taloutta koskevan Välimeren unionin ministeritason julkilausuman tuloksena. Konferenssissa kutsuttiin osallistujamaat selvittämään soveltuvien meristrategioiden lisäarvoa ja toteutettavuutta osa-aluetasolla. Strategiassa myös hyödynnetään kymmenen osallistujamaan 5+5-vuoropuhelusta vuosien aikana kertyneitä kokemuksia. WestMED-strategia on täysin muiden alueeseen liittyvien EU:n politiikkojen, kuten Euroopan naapuruuspolitiikan, mukainen. Siitä tuli toinen EU:n merialuestrategia (Atlantin alueen meristrategian jälkeen), ja sillä edistetään merialan yhteistyötä laajemmassa alueellisessa mittakaavassa. Strategialla tuetaan Välimeren merellisen ympäristön ja rannikkoalueiden suojelemista koskevan yleissopimuksen (Barcelonan yleissopimus), Välimeren alueen toimintasuunnitelman ja vuosien 2016–2025 Välimeren kestävän kehityksen strategian tavoitteita. Lisäksi sillä edistetään joulukuussa 2019 pidetyssä Barcelonan yleissopimuksen sopimuspuolten 21. kokouksessa tehtyjä sitoumuksia, joiden mukaan osapuolet toteuttavat konkreettisia toimia Välimeren suojelemiseksi ja tukevat kestävää sinistä taloutta ja ekologista siirtymää alueella. WestMED-strategia on merkityksellinen myös Välimeren yleisen kalastuskomission (GFCM) ja sen äskettäin hyväksymän vuoteen 2030 ulottuvan strategian kannalta. GFCM-strategiassa esitetään yhteinen visio ja ohjaavat periaatteet kestävän kalastuksen ja vesiviljelyn saavuttamiseksi Välimeren alueella. Kymmenen maata sitoutui työskentelemään yhdessä Välimeren alueen yhteisen edun hyväksi seuraavien kolmen tavoitteen saavuttamiseksi: 1) meriturvallisuuden lisääminen, 2) kestävän sinisen talouden, kasvun ja työllisyyden edistäminen ja 3) ekosysteemien ja luonnon monimuotoisuuden säilyttäminen. Kutakin tavoitetta kohti asetettiin joukko prioriteetteja ja kohdennettuja toimia strategiaan liittyvässä toimintakehyksessä esitetyn mukaisesti: 1.Rannikkovartiostojen toimintaa koskeva yhteistyö (koulutus, valmiuksien kehittäminen, etsintä- ja pelastuspalvelu) 2.Meriturvallisuus ja meren pilaantumisen ehkäiseminen 3.Strateginen tutkimus ja innovointi 4.Merialan klusterien kehittäminen 5.Taitojen kehittäminen ja kierrättäminen 6.Kestävä kulutus ja tuotanto (meriliikenne, satamat, meri- ja rannikkomatkailu, vesiviljely meressä) 7.Merten aluesuunnittelu (MSP) ja rannikkoalueiden hoito 8.Merellinen ja meritieto 9.Luonnon monimuotoisuuden ja luontotyyppien suojelu 10.Kestävä kalastus ja rannikkoyhteisöjen kehittäminen. WestMED-maiden ministerit hyväksyivät Algerissa joulukuussa 2018 yhdessä komission ja Välimeren unionin kanssa julkilausuman ja toimintasuunnitelman, joissa korostettiin tarvetta keskittyä kuuteen edellä luetelluista kymmenestä prioriteetista. WestMED-strategian merkitys vahvistettiin kestävää sinistä taloutta koskevassa Välimeren unionin toisessa ministeritason julkilausumassa , joka hyväksyttiin 2. helmikuuta 2021.

Hallinto WestMED-ohjauskomitea, jäljempänä ’ohjauskomitea’, vastaa toimintakehyksen täytäntöönpanon korkean tason hallinnasta. Se varmistaa toiminnan koordinoinnin, antaa ohjausta ja tukea sen varmistamiseksi, että strategian odotetut tulokset saavutetaan, ja seuraa sen täytäntöönpanoa. Ohjauskomiteaan kuuluu osallistujamaiden asiaankuuluvien ministeriöiden, komission ja Välimeren unionin kansallisia koordinaattoreita sekä tarkkailijoita. WestMED-tukimekanismia rahoitetaan Euroopan meri-, kalatalous- ja vesiviljelyrahastosta (EMKVR). Se tekee tiivistä yhteistyötä ohjauskomitean ja sen teknisten työryhmien kanssa tarjoamalla niille operatiivista, logistista ja hallinnollista tukea. Tukimekanismi tarjoaa myös käytännön hanketukea – pääasiassa kumppanikontaktien luomisen ja hankekehityksen muodossa – yhdeksässä kansallisessa keskuksessa olevien edustajiensa kautta. Kansalliset keskukset ovat kansallisista asiantuntijoista koostuvia ryhmiä, joilla on laaja verkosto ja vankka tietämys rahoitusmahdollisuuksista. Asiantuntijat voivat tunnistaa aloja, joilla on suuri potentiaali, ja auttaa kehittämään hankeideoita. Kansalliset keskukset tarjoavat luottamuksellisia ja räätälöityjä ohjeita hankkeiden kehittämisestä, rahoitusmahdollisuuksista ja kumppanikontaktien luomisesta. Lisäksi ne pystyvät käsittelemään paikallisia prioriteetteja. Velvollisuus antaa kertomuksia WestMED-strategia on ollut olemassa viisi vuotta. Vuonna 2017 annetun tiedonannon mukaan komissio ”raportoi neuvostolle ja Euroopan parlamentille tämän aloitteen täytäntöönpanosta viimeistään vuonna 2022 maiden raporttien perusteella”. Komission on myös varmistettava, että strategia on edelleen nykyisten EU:n tavoitteiden ja politiikkojen mukainen. Tätä varten komissio pyysi strategian riippumatonta arviointia, jossa tarkasteltiin sen tavoitteita, onnistumisia ja haasteita. Arviointi toteutettiin arviointitutkimuksena. 2.Arviointitutkimus Komissio teetti tämän kertomuksen tueksi riippumattoman arviointitutkimuksen WestMED-strategian täytäntöönpanosta. Toimeksisaaja aloitti syyskuussa 2021 työn, jonka tarkoituksena oli selvittää, oliko strategian tavoitteet saavutettu vai oliko niitä tarpeen päivittää, jotta ne vastaisivat paremmin nykyisiä prioriteetteja. Tätä varten toimeksisaaja tarkasteli neljää keskeistä näkökohtaa: strategiset näkemykset, hallinnon tason ja prioriteettien arviointi, strategian ja tukimekanismin roolin arviointi ja tarkkailijoiden näkökulma. Tutkimus tehtiin lokakuun 2021 ja huhtikuun 2022 välisenä aikana. Siihen sisältyi asiakirjatutkimusta ja kohdennettu kuuleminen, jossa haastateltiin sidosryhmiä, WestMED-ohjauskomitean jäseniä, WestMED-strategian puheenjohtajia ja tukimekanismin jäseniä. Näin varmistettiin asianomaisten osapuolten täysi edustus ja maantieteellinen tasapaino. Ennen haastatteluja WestMED-jäsenvaltioille lähetettiin kyselylomakkeet, ja vastaukset otettiin suurelta osin huomioon arviointitutkimuksessa. Komissio laati tämän kertomuksen analysoituaan huolellisesti kyselyistä ja arviointitutkimuksesta saatua palautetta ja kuultuaan WestMED-ohjauskomiteaa. Seuraavassa esitetään useita päätelmiä ja suosituksia. 3.Tulokset: vahvuudet ja tarvittavat parannukset Viiden toimintavuotensa aikana strategia on osoittautunut hyödylliseksi hallitustenväliseksi foorumiksi, jolla edistetään kestävän sinisen talouden aloja läntisellä Välimerellä alhaalta ylöspäin suuntautuvan lähestymistavan avulla. Strategian jäsenet ja hallintoelimen (ohjauskomitea) tarkkailijat pitävät strategiaa vahvana vuoropuhelu- ja yhteistyöfoorumina. Erityisesti sidosryhmien konferenssit ja hackathon-tapahtumat ovat koonneet yhteen satoja osallistujia alueelta. Covid-19-pandemia oli haaste strategian toiminnalle ja hallinnoinnille, sillä kokoukset oli järjestettävä useimmiten virtuaalisina. Edistystä tapahtui kuitenkin paljon, mikä johtui osittain WestMED-strategian puheenjohtajien ponnisteluista. Strategian avulla on annettu jatkuvaa tukea hankkeille ja hanke-ehdotuksille, sen puitteissa perustettiin onnistuneesti kaksi kestävää vesiviljelyä ja vihreää merenkulkua käsittelevää teknistä ryhmää ja se tarjosi tietoa asiaankuuluvien CINEAlle siirrettyjen EMKR:n/EMKVR:n ehdotuspyyntöjen tueksi. Lisäksi siinä solmittiin keskeisiä kumppanuussuhteita, kun Interregin ja Välimeren kauppa- ja teollisuuskamarien liiton (ASCAME) kanssa allekirjoitettiin yhteisymmärryspöytäkirja. Vaikka joitakin strategian osa-alueita voidaan parantaa (näkyvyyden lisääminen, soveltuvampien indikaattorien kehittäminen edistymisen mittaamista varten ja joidenkin nykyisten prioriteettien selventäminen), niitä voidaan käsitellä strategian nykyisen hallinnoinnin puitteissa. 3.1.Vahvuudet ja lisäarvo WestMED-strategia on ollut onnistunut ja saanut aikaan edistystä, mikä osoittaa sen perustamisen olleen oikea ratkaisu ja että sitä on perusteltua jatkaa. Arvioinnissa havaittiin kuusi keskeistä vahvuutta: ·vuoropuhelu ja pehmeä diplomatia ·yhteistyö ja kumppanuudet ·hanketuki ·tietämyksen jakaminen

·tekniset työryhmät ja yhteenliittymät ·laajempi yhteistyö Välimeren alueella. 3.1.1.Vuoropuhelu ja pehmeä diplomatia WestMED-strategia on ollut keskeisessä asemassa jäsenmaiden tarpeiden tukemisessa suurelta osin tukimekanismin ja käyttöönotetun pehmeän diplomatian kehyksen avulla. Se helpottaa strategian jäsenten välistä vuoropuhelua yhteisistä haasteista ja mahdollisuuksista. Sidosryhmät ovat olleet erittäin tyytyväisiä osallistavaan prosessiin. Strategiassa otetaan hyvin huomioon alueen tarpeiden ja haasteiden monimuotoisuus. WestMED-strategia on poliittisen vuoropuhelun ja tietojenvaihdon foorumina vahvasti riippuvainen osallistuvien maiden paikallisten sidosryhmien verkoston aktiivisesta osallistumisesta. WestMED-strategian puitteissa on järjestetty sidosryhmien konferensseja ja hackathon-tapahtumia, joiden tarkoituksena on pääasiassa helpottaa hankkeisiin liittyvien ideoiden vaihtoa ja edistää erityisten hankkeiden kehittämistä merialan alueellisten sidosryhmien keskuudessa. Nämä konferenssit ja tapahtumat ovat vahvistaneet strategian asemaa toimivana ja tehokkaana välineenä sellaisten maiden välisten yhteyksien edistämiseksi, joilla on muutoin vähän yhteistyömahdollisuuksia tai joissa on poliittisia jännitteitä. WestMED-strategian teknisten ryhmien ja merialan klusterien työllä on vahvistettu merkittävästi vuoropuhelua osallistujamaiden ja niiden merenkulkualan sidosryhmien välillä. 3.1.2.Yhteistyö ja kumppanuudet Tukimekanismissa on sinisen talouden alan rahoitusmahdollisuuksien seurannan yhteydessä otettu käyttöön erityisiä yhteistyötapoja institutionaalisten avunantajien, erityisesti Interregin, kanssa tehtävää yhteistyötä varten. Koheesiorahastoja koskevaan vuosien 2021–2027 sääntelykehykseen sisältyy merialuestrategioiden sisällyttämistä koskevia nimenomaisia säännöksiä. Interreg Euro-MED -ohjelman (2021–2027) ja WestMED-strategian välille laadittiin yhteydenpitotoimia koskeva etenemissuunnitelma. Sen avulla lisätään Välimeren alueen toimijoiden välistä koordinointia ja luodaan kumppanuuksia. WestMED-aloitteen ja asiaankuuluvien alueellisten järjestöjen välisten kumppanuuksien tukemiseksi tukimekanismin puitteissa allekirjoitettiin yhteisymmärryspöytäkirja ASCAMEn kanssa vuonna 2021. Yhteisymmärryspöytäkirjan tarkoituksena on luoda vankka yhteistyökehys sinisen talouden edistämiseksi, turvallisemman merialueen varmistamiseksi ja meriasioiden hallinnoinnin parantamiseksi alueella. Joihinkin suunnitelluista toimista sisältyy yhteisiä aloitteita, joilla edistetään vuoropuhelua ja yhteistyötä. Yhteistyöllä ASCAMEn kanssa vahvistetaan strategian yhteyksiä yksityiseen sektoriin, minkä ansiosta kontakteja syntyy enemmän ja hanketukitoimien määrä kasvaa. Lisäksi yhteisymmärryspöytäkirja helpottaa tietämyksen siirtoa asiaankuuluvien yksityisten ja julkisten toimijoiden välillä. Tulevaisuudessa tukimekanismin avulla voitaisiin selvittää mahdollisuuksia tehostaa yhteistyötä ja tarkastella jopa uusien kumppanien tai rahoituslähteiden hanke-ehdotuksia. Tämä voitaisiin toteuttaa Horisontti Eurooppa -puiteohjelman, EU:n julkisen sektorin sisäisen kestävän sinisen talouden kumppanuuden ja valtamerien ja vesistöjen ennallistamista koskevan EU:n mission yhteydessä, erityisesti vuoteen 2030 ulottuvan Välimerta koskevan kärkihankkeen osalta. Mission tarkoituksena on ehkäistä ja poistaa saastumista, suojella ja ennallistaa merten biologista monimuotoisuutta sekä edistää sinisen talouden ilmastoneutraaliutta ja kiertoa. Lisäksi siinä pyritään helpottamaan asiaankuuluvien sidosryhmien sitoutumista mission tavoitteisiin. 3.1.3.Hanketuki WestMED-strategialla on tuettu jäsenmaita hanke-ehdotusten laatimisessa, ja monille niistä on onnistuttu saamaan rahoitusta. Maat ovat olleet tähän hyvin tyytyväisiä. Tähän mennessä strategian keskusryhmä ja kansalliset keskukset ovat aktiivisesti tukeneet 79:ää hankeideaa. Niiden kokonaisarvo on noin 92 miljoonaa euroa. Lisäksi yli 160 hanketta on yhdenmukaistettu strategian kanssa, ja niihin osallistuu noin 600 kumppania jäsenmaista. Taulukossa 1 esitetään esimerkkejä neljän viime vuoden aikana tuetuista merkittävistä hankkeista. Kyseessä ei missään tapauksessa ole kattava luettelo. Nimi Tavoite Lähde Määrä (euroa) DESTIMED PLUS Rannikkomatkailun yhdennetyn suunnittelun edistäminen Interreg MED 3 076 000 DIGICIRC Eurooppalainen klusterivetoinen kiertotalouden digitalisaation kiihdyttäjä kehittyvillä aloilla Horisontti 2020 3 755 000 PSAMIDES Satamatoiminnan ja venesatamien hallinnan optimointi innovatiivisten välineiden avulla Interreg MED 2 859 000 LIFE4MEDECA Päästöjen vähentäminen ECA MED -alueella Life-ohjelma 1 637 000 AFRIMED Leväniittyjen ennallistaminen Välimerellä EMKR 1 858 000 WESTMOPOCO Kemikaalivuotojen torjuntavalmius Humanitaarisen avun pääosasto 868 000 WestMED-hankepalkinnot

WestMED-hankepalkinnot (2021) tarjosivat tilaisuuden tuoda esiin ja tukea muita hankkeita kuin niitä, joita tukimekanismi ja kansalliset keskukset aktiivisesti tukevat. Tavoitteena oli tunnistaa, esitellä ja antaa tunnustusta poikkeuksellisille hankkeille, jotka tarjoavat innovatiivisia ja toistettavissa olevia ratkaisuja eri aloilla ja jotka ilmentävät WestMED-strategian visiota läntisestä Välimerestä. Vuonna 2021 kilpailussa oli mukana yhteensä 54 mielenkiintoista ja arvokasta hanketta Välimeren molemmilta puolilta. Voittaja oli BLUESKILLS-hanke ”Blue Jobs and Sustainable Economy in the Mediterranean in the Mediterranean across Enhancing Skills and Developing Capacities”, jota rahoittaa Italian korkeakouluista ja tutkimuksesta vastaava ministeriö ja jota johtaa Italian meritieteen ja soveltavan geofysiikan kansallinen laitos. Hankkeella edistetään ”sinisten” työurien mahdollisuuksia kehittämällä taitoja, jakamalla tietämystä ja hyödyntämällä tutkimusta kestävämmän Välimeren luomiseksi. Sen tavoitteena on kehittää uusia opetussuunnitelmia ja parantaa työllistettävyyttä meri- ja merenkulkualoilla. Muut finalistit luetellaan taulukossa 2. Nimi Tavoite Lähde Määrä (euroa) BLUESKILLS Edistetään sinisten työurien mahdollisuuksia Italian kansalliset rahastot Ei sovelleta ALGERIA START UP CHALLENGE Tuetaan Algerian vesiviljelyä ja ympäristönsuojelun alan startup-yrityksiä (painopisteenä nuoret) Algerian kansalliset rahastot Ei sovelleta SICOMAR plus Meriturvallisuutta koskeva rajat ylittävä yhteistyöhanke Ranskan ja Italian välinen meriasioiden Interreg-ohjelma 6 688 000 BIOVecQ Edistetään siniseen bioteknologiaan keskittyvien italialaisten ja tunisialaisten tutkimuskeskusten kahdenvälistä yhteistyötä Italian ja Tunisian välinen Interreg-ohjelma 1 722 000 STARFISH 4.0 Innovatiiviset ratkaisut pienimuotoisen kalastuksen nykyaikaistamiseen ja digitalisointiin EMKR 1 158 000 EMKVR:n lippulaivahankkeita koskeva ehdotuspyyntö 2021 Varojen lisäämiseksi ja virtaviivaistamiseksi käynnistettiin vuonna 2021 ensimmäinen merialueeseen keskittyviä sinisen talouden alan lippulaivahankkeita koskeva EMKVR:n ehdotuspyyntö . Siihen sisältyi erityinen WestMED-maita koskeva ehdotuspyyntö. Ehdotuspyyntö koski rannikko- ja merimatkailun elvyttämistä, ja sen tavoitteena oli vahvistaa rannikko- ja merimatkailualan kilpailukykyä ja kestävyyttä osana älykästä ja häiriönsietokykyistä sinistä taloutta. Aiheessa keskitytään myös ekomatkailuun, alan digitalisointiin ja yksityisen ja julkisen sektorin investointien mobilisointiin. Tukea myönnettiin kolmelle hankkeelle, joiden arvo oli 2 385 000 euroa. Ne ovat parhaillaan käynnissä. Nimi Tavoite EU:n rahoitusosuus (EUR) ECO-CRUISING FU_TOUR Parannetaan johtamistaitoja, sinisiä taitoja ja digitaalisia taitoja läntisen Välimeren matkailualalla keskittyen pk-yrityksiin 792 177 EU WeMED_NaTOUR Kehitetään kansainvälisiä, ekoälykkäitä matkailupaketteja, joissa keskitytään luonnollisiin merialueisiin/rannikkokohteisiin 796 683 REBOOT MED Ekomatkailun elpyminen ja edistäminen: kannustetaan julkisen ja yksityisen sektorin kumppanuuteen, jossa määritellään yhdessä sinisen talouden toimintasuunnitelmat matkailualan elvyttämiseksi 999 380 3.1.4.Tietojen yhteiskäyttö WestMED-strategia on ollut toimiva ja inspiroiva foorumi, jolla voidaan jakaa tietoa. Jäsenmailla on ollut mahdollisuus oppia toisiltaan ja jakaa parhaita käytäntöjä ja luotettavia menetelmiä politiikan muotoilua varten, mikä on johtanut kestävämpään siniseen talouteen. Selkeä esimerkki tästä on Algerian sinisen talouden strategia. Algeriasta tuli vuonna 2021 ensimmäinen Välimeren eteläpuolinen maa, jolla on kansallinen sinisen talouden strategia kymmentä seuraavaa vuotta silmällä pitäen. Strategiassa määritetään yhdennetyn, kestävän ja kaikkia hyödyttävän meritalouden rakentamiseen liittyvät tarpeet ja teemat sekä sen edellyttämät ensisijaiset ja muut toimet. Strategia kattaa myös rajat ylittävät sinisen talouden näkökohdat. Algerian sinisen talouden strategia pohjautui WestMED-strategiaan sekä useissa monitasoisissa tapahtumissa ja alueellisten kumppanien, ministerien ja ohjauskomiteoiden keskuudessa tarkasteltuihin ideoihin ja tavoitteisiin. Lisäksi prosessia tuettiin tukimekanismista annetulla erityisellä tuella. Algerian kansallinen keskus ja WestMED-tukimekanismi olivat siinä ratkaisevassa asemassa, ja ne auttoivat kansallisia viranomaisia viimeistelemään ja esittelemään Algerian sinistä taloutta koskevan strategian. EU tukee strategiaa myöntämällä 22 miljoonaa euroa sinisen talouden kehittämiseen Algeriassa. Algerian sinisen talouden strategia on sisällytetty kokonaisuudessaan Algerian hallituksen kokonaisvisioon, ja sillä edistetään WestMED-hankkeen ja Välimeren unionin tavoitteita. Kaiken kaikkiaan se voi innostaa muita maita kehittämään vastaavia strategioita. Esimerkiksi Tunisia valmistelee parhaillaan strategiaa, joka on määrä hyväksyä vuonna 2022. 3.1.5.Tekniset työryhmät ja yhteenliittymät WestMEDin yhteydessä perustettiin vuonna 2020 ympäristöystävällistä merenkulkua käsittelevä tekninen ryhmä. Ryhmää johtavat Italian ja Marokon kansalliset keskukset, ja se koostuu asiantuntijoista ja kaikkien WestMED-maiden edustajista. Ryhmä on yksilöinyt kolme avaintoimintoa, jotka liittyvät kestävään meriliikenteeseen ja vaihtoehtoisiin polttoaineisiin: I)arvioidaan kehittyviä teknologioita ja innovatiivisia malleja;

II)luodaan energiayhteisöinä toimivien merisatamien verkosto; III)edistetään kauppa-alusten mukauttamista. Kestävää vesiviljelyä käsittelevä tekninen ryhmä AquaWest perustettiin vuonna 2021 tukemaan innovatiivisten ja kestävien vesiviljelykäytäntöjen käyttöönottoa läntisellä Välimerellä. Ryhmä keskittyy eteläisten WestMED-maiden tarpeisiin ja mahdollisuuksiin, jotta ne voivat hyötyä alueen nykyisistä innovatiivisista käytännöistä. Ryhmä koostuu useista korkean tason päättäjistä ja vesiviljelyalan organisaatioista, ja sitä johtaa Algerian kansallinen keskus. Ryhmän päätavoitteet ovat seuraavat: I)edistetään tietämyksen jakamista; II)helpotetaan politiikan kehittämistä; III)edistetään sidosryhmien yhteistyötä; IV)tunnistetaan rahoitusmahdollisuuksia; V)ylläpidetään tiedonvaihtoalustaa. Vuonna 2021 perustettiin merialan klusterien verkosto, josta sovittiin Italiassa ja jota johtaa tunisialainen klusteri. Verkoston päätavoitteet ovat seuraavat: I)kannustetaan klustereita käymään keskustelua ja vaihtamaan tietoja ja käytäntöjä; II)edistetään Välimeren eteläpuolisten merialan klustereiden kehittämistä tiivistämällä etelän sisäistä yhteistyötä; III)kehitetään pohjoisen ja etelän valmiuksia klusterien hallinnointiin liittyvien taitojen parantamiseksi pohjoisen ja eteläisen Välimeren maiden välillä; IV)houkutellaan investointeja, erityisesti yksityisiä investointeja innovatiivisiin pk-yrityksiin. 3.1.6.Laajempi yhteistyö Välimeren alueella Sen lisäksi, että WestMED-strategia on innoittanut ja lisännyt sekä yhteistyötä että keskustelua jäsenmaiden välillä, se on johtanut laajempaan yhteistyöhön koko Välimeren alueella. Kyseessä on hankeyhteistyö, jota on toteutettu EU:n rannikolla sijaitsevien maiden ja sellaisten EU:n ulkopuolisten maiden välillä, jotka eivät ole WestMED-jäseniä. Taulukko 4: Esimerkkejä WestMED-tukimekanismista tuetuista hankkeista, joissa on mukana muita kuin WestMED-maita Nimi Ala Tavoite Maat Lähde Määrärahat (euroa) BLUEfasma Kiertotalous Kiertotalouden periaatteiden sisällyttäminen kalastukseen/vesiviljelyyn sekä rannikko- ja merimatkailuun Välimeren saarialueiden, saarien ja rannikkoalueiden hyödyksi MT GR CY HR MTN INTERREG MED 2 812 000 Psamides Satamat Satamatoiminnan ja venesatamien hallinnan optimointi innovatiivisten välineiden avulla FR ES GR MTN HR INTERREG MED 2 859 000 ODYSSEA T&I Ylläpidetään kustannustehokkaita alustoja, joilla yhdistetään seuranta- ja ennustejärjestelmien verkostoja koko Välimeren alueella MA DZ IT FR TN ES EG PT IL UK DE NL TR GR H2020 8 399 000 Muiden Välimeren maiden osallistumisen lisäämiseksi lippulaivahankkeita koskevat EMKVR:n ehdotuspyynnöt, jotka ovat yleensä olleet vain WestMED-maiden saatavilla, ovat vuonna 2022 ensimmäistä kertaa avoimia kaikille Välimeren unionin maille. Näin noudatetaan WestMED-maista saatua esimerkkiä ja sisällytetään muut Välimeren maat hankkeisiin. Tervettä ja muovitonta Välimeren aluetta koskeva BlueMed-aloite käsitti sekä EU:n että EU:n ulkopuoliset maat, myös WestMED-maat. Sen tavoitteena oli edistää yhteistä visiota terveemmästä ja kestävämmästä Välimerestä sekä tukea tulevien sukupolvien sosiaalista hyvinvointia ja vaurautta. Siinä kehitettiin Välimeren alueen strateginen tutkimus- ja innovointiohjelma, jossa luetellaan Välimeren tärkeimmät haasteet, osaamisvajeet, sinisen kasvun mahdollistavat toimet ja toimenpiteet osaamisen parantamiseksi eri aloilla.

Komissio julkaisi vuonna 2022 uuden ohjeasiakirjan Horisontti Eurooppa -puiteohjelman ja Euroopan aluekehitysrahaston ohjelmien välisistä synergioista. Nyt on mahdollista saada kumulatiivista rahoitusta, eli toimi/hanke voi saada samaa kustannuserää tai samoja menoja varten tukea useammasta kuin yhdestä rahastosta, ohjelmasta tai välineestä. Tämä mahdollistaa jopa 100 prosentin rahoituksen. Tulevaisuudessa WestMED-strategian puitteissa tehdään yhteistyötä äskettäin käynnistetyn, BlueMissionMed-nimisen koordinointi- ja tukitoimen kanssa. Sitä rahoitetaan EU:n missiosta, joka koskee valtamerien ja vesistöjen ennallistamista vuoteen 2030 mennessä. 3.2.Osa-alueet, joilla voidaan harkita parannuksia Vaikka WestMED-strategian tuoma lisäarvo on selvä, parantamisen varaa on seuraavilla osa-alueilla: 3.2.1.Tietoisuuden lisääminen ja näkyvyyden parantaminen Nykyinen viestintästrategia on jossain määrin vanhentunut. On tarpeen parantaa logon käyttöä näkyvyystarkoituksiin, jotta strategian puitteissa tehtyä työtä, saavutettua edistystä ja onnistumisia voidaan esitellä paremmin. Ratkaisu: parannetaan viestintästrategiaa ja hyödynnetään tehokkaammin WestMED-logoa tuotemerkkinä. Räätälöity viestintästrategia auttaisi lisäämään WestMED-strategian näkyvyyttä. Toimet ja edistyminen olisivat näkyvämpiä ja helpommin yleisön saatavilla. Viestintästrategia voitaisiin kehittää tekemällä yhteistyötä EU:n ulkopuolisissa Välimeren maissa sijaitsevien EU:n edustustojen kanssa. Näin lisättäisiin näkyvyyttä ja voitaisiin houkutella uusia investointeja ja lisätä hankkeiden ja avustusten vipuvaikutusta niiden kehittämiseksi. Tehokkaampi brändin rakentaminen auttaisi osoittamaan osallistujamaiden hyväksynnän, lisäämään brändättyjen hankkeiden vetovoimaa, löytämään hankekumppaneita, brändättyjä hankkeita saamaan tukea hallituksilta ja sidosryhmiltä koko alueella ja helpottamaan rahoitusmahdollisuuksien saatavuutta. WestMED-strategiassa olisi pyrittävä jäljittelemään Välimeren unionin menestyksekkään brändikampanjan työtä. Uuden tukimekanismin pitäisi auttaa parantamaan viestintästrategiaa. Tukimekanismista vastaavan konsortion tehtävänkuvauksen mukaan konsortion on esitettävä tämän toteuttamiseksi viestintästrategia ja toimintasuunnitelma. Suunnitelmia tarkistetaan kuuden kuukauden välein. Uudella tukimekanismilla voidaan myös tukea logon käyttöönottoa brändinä. Tämä on keskeisessä asemassa määriteltäessä WestMED-tukea saaville hankkeille ja yhteisille aloitteille standardoitua brändäystä, jolla osoitetaan WestMED-strategian hyväksyntä rahoitusta haettaessa. Logon käyttöä ja sovellettavuutta koskevien selkeiden ohjeiden avulla varmistetaan, että kaikki jäsenmaat käyttävät sitä johdonmukaisesti. Komissio voi helpottaa prosessia jakamalla tietoa standardoiduista suuntaviivoista. 3.2.2.Tulosmittareiden ja -indikaattorien tarkentaminen Nykyisten tulosmittareiden ja -indikaattoreiden tarkentaminen parantaa tarkkuutta mitattaessa WestMED-strategian puitteissa toteutettujen toimien onnistumista ja laajuutta. Kutakin strategian kymmentä prioriteettia vastaavat yksittäiset toimet (lukuun ottamatta politiikan kehittämiseen ja WestMED-strategian panokseen liittyviä toimia) eivät ole kytköksissä nykyisessä toimintakehyksessä asetettuihin erityisiin tavoitteisiin. Monet luetelluista tavoitteista ovat liian laajoja, jotta ne voitaisiin yhdistää yksinomaan strategian toimiin. Tavoitteet ovat pääasiassa määrällisiä, mutta monet strategian tähänastisista saavutuksista eivät ole helposti mitattavissa. Ratkaisu: muotoillaan tulosmittarit uudelleen ja hyväksytään vaihtoehtoisia tulosmittareita täytäntöönpanon seuraamiseksi. Tarkistetun kehyksen olisi sisällettävä sekä laadullisia että määrällisiä indikaattoreita. Niiden olisi oltava merkityksellisiä ja helposti seurattavissa ja raportoitavissa. Sisällyttämällä asiaankuuluvat näkökohdat erityisiin indikaattoreihin varmistetaan, että prioriteetteja koskevia muutoksia voidaan seurata helposti kaikilla hallinnon ja täytäntöönpanon tasoilla. Sillä varmistetaan myös, että mahdolliset uudet prioriteetit on helppo sisällyttää raportointi- ja seurantaprosesseihin. Uuden tukimekanismin tehtävänkuvauksessa todetaan, että siinä olisi laadittava perusteet ja indikaattorit merialueita koskevien strategioiden toimien ja niihin liittyvien tulosten seuraamiseksi ja mittaamiseksi. Tämä helpottaa WestMED-strategian ja sen toimintakehyksen ja toimintasuunnitelman käsittelyä. 3.2.3.Prioriteettien vahvistaminen ja virtaviivaistaminen